《浩歌》
唐代·权德舆

杖策出蓬荜，浩歌秋兴长。北风吹荷衣，萧飒景气凉。

通逵抵山郭，里巷连湖光。孤云净远峰，绿水溢芳塘。

鱼鸟乐天性，杂英互芬芳。我心独何为，万虑萦中肠。

履道身未泰，主家谋不臧。心为世教牵，迹寄翰墨场。

出处两未定，羁羸空自伤。沈忧不可裁，伫立河之梁。

晚归茅檐下，左右陈壶觞。独酌复长谣，放心游八荒。

得丧同一域，是非亦何常。胡为苦此生，矻矻徒自强。

乃知杯中物，可使忧患忘。因兹谢时辈，栖息无何乡。

作者简介：权德舆（759年－818年）， 字载之。天水略阳（今甘肃秦安东北）人，后徙居润州丹徒（今江苏镇江）。唐朝文学家、宰相，起居舍人权皋之子。权德舆掌诰九年，三知贡举，位历卿相，在贞元、元和年间名重一时。